Maksujen taso on erityisen tärkeä vuonna 2021. Tämä kertomus on kaikilta osin vuoden 2021 talousarvioesitystä koskevan ehdotuksen mukainen. Se perustuu komission ehdotuksissa vahvistettuihin rajoihin erityisesti koheesiopolitiikan määrärahojen ennakkomaksuosuuksille sekä vuosien 2014–2020 (1 %:n ennakkomaksuosuus) että vuosien 2021–2027 (0,5 %:n ennakkomaksuosuus) osalta. Näiden osuuksien lisääminen vaikuttaisi suoraan maksutarpeisiin vuonna 2021. Vuosien 2021–2027 ohjelmien aloituksen viivästyminen voi johtaa siihen, että osa koheesiopolitiikan uuden sukupolven ennakkomaksuista siirretään vuoteen 2022.

Vuosina 2021–2025 vapautettavien sitoumusten kokonaismäärän ennustetaan olevan 9 miljardia euroa, ja se liittyy kokonaisuudessaan kauden 2014–2020 ja sitä edeltävien kausien ohjelmiin. Vuosien 2021–2027 monivuotista rahoituskehystä koskevia sitoumuksia ei ole tarkoitus vapauttaa.

Vapautettavien sitoumusten osuus vaihtelee otsakkeittain, koska ennusteessa on otettu huomioon jo vapautetut sitoumukset ja sitoumukset, joiden vapauttamisesta on päätetty vuoden 2021 talousarvioesitystä laadittaessa. Periaatteessa sitoumuksia on tarkoitus vapauttaa koko ohjelmakauden ajan. Koska useimmille ohjelmille ja toimille ei ole laadittu sitoumusten automaattista vapauttamista koskevia sääntöjä, arvio vapautettujen sitoumusten vuotuisesta jakautumisesta olisi hyvin epävarma. Jotta on voitu arvioida vuoden 2025 loppuun mennessä vapautettujen sitoumusten määrä, ennakoidut vapautettavat sitoumukset on jaoteltu suhteessa niihin liittyviin vuotuisiin maksuihin.

Vuosien 2014–2020 Euroopan rakenne- ja investointirahastoja (ERI-rahastot) varten on laadittu oma ennuste, jossa otetaan huomioon kokemukset kauden 2007–2013 ohjelmien päättämisestä. Vapautettavia sitoumuksia koskeva ennuste päivitetään, kun kauden 2014–2020 ohjelmien päättäminen aloitetaan. Vapautettujen sitoumusten tosiasiallisen määrän väheneminen merkitsisi maksutarpeiden lisääntymistä. Sitoumusten vapauttamisen tarkka ajankohta riippuu kunkin jäsenvaltion omasta aikataulusta niiden päättäessä kansallisia ohjelmia. Sitoumusten vapauttaminen jakautuu todennäköisesti vuosille 2024–2026, koska vapauttamiseen sovelletaan n + 3 -sääntöä. Koska vain vuodet 2024–2025 kuuluvat tämän kertomuksen alaan, alustavan oletuksen mukaan noin kaksi kolmannesta odotettavissa olevista ERI-rahastoihin liittyvistä vapautettavista sitoumuksista vuosina 2014–2020 osuu kyseiseen kauteen.

Viime vuoden kertomukseen verrattuna viiden vuoden ajanjaksolla vapautettavia sitoumuksia koskeva arvio on noin 1 miljardi euroa suurempi. Tämä johtuu siitä, että vuosien 2014–2020 otsakkeisiin 1 b ja 2 kuuluvissa ohjelmissa vapautettavia sitoumuksia koskeva ennuste on aiempaa suurempi (2,5 miljardin euron lisäys) ja muissa kohdissa vapautettavia sitoumuksia koskeva arvio on pienempi (1,5 miljardin euron vähennys).

Vuosina 2014–2020 otsakkeeseen 1 b liittyvä kasvu on puhtaasti seurausta yhden lisävuoden (2025) sisällyttämisestä tarkastelujaksoon, sillä kyseistä vuotta ei otettu huomioon viime vuoden kertomuksessa. Vastaavasti on odotettavissa, että vuosien 2014–2020 otsakkeeseen 2 liittyvät sitoumukset vapautetaan viimeistään vuonna 2025, koska loppumaksut on odotusten mukaan suoritettu siihen mennessä.

Vuosien 2014–2020 otsakkeisiin 1 a, 3 ja 4 kuuluvien ohjelmien osalta vähennys johtuu sekä tulevia vuosia koskevien oletusten päivittämisestä vuoden 2021 talousarvioesityksen mukaisesti että vuotta pidemmästä tarkastelujaksosta. Vuonna 2019 näissä kolmessa otsakkeessa vapautettiin 1,3 miljardin euron arvosta vuotta 2014 edeltäviin ohjelmiin liittyviä sitoumuksia, eikä tämä määrä enää sisälly tähän ennusteeseen.

2.3.2.Maksattamatta olevien sitoumusten määrän kehitys

Maksattamatta olevia sitoumuksia kertyy lähinnä siksi, että EU:n talousarviota toteutetaan jaksotettujen määrärahojen avulla ja että EU:n talousarvion nimellinen koko kasvaa vuosien mittaan. Maksattamatta olevien sitoumusten määrän odotetaan olevan tarkastelujakson alussa noin 308 miljardia euroa. Viime vuoden kertomuksessa sen sijaan arvioitiin, että maksattamatta olevien sitoumusten määrä vuoden 2020 lopussa olisi 303 miljardia euroa.

Maksattamatta olevien sitoumusten määrää koskevan ennusteen muutos johtuu monista eri tekijöistä. Vuoden 2019 päätymisen jälkeen todelliset maksamatta olevat sitoumukset olivat 294 miljardia euroa. Vuoden 2020 talousarvion mukaisten sitoumusten määrä lisätalousarvioesityksessä nro 6 ehdotetuin lisäyksin on tähän mennessä 184 miljardia euroa, ja maksujen määrä on 161,5 miljardia euroa. Tämä merkitsisi maksamatta olevien sitoumusten määrän lisääntymistä 22 miljardilla eurolla vuonna 2020. Kun otetaan huomioon, että koheesiopolitiikan toteuttamisen ennustetaan nopeutuvan CRII- ja CRII+-aloitteiden vaikutuksesta, maksutarpeet voivat vuonna 2020 lisääntyä 8–10 miljardilla eurolla. Laskettaessa vuoden lopussa maksamatta olevien sitoumusten määrää oletetaan, että myöhemmin vuonna 2020 budjetoidaan vielä noin 8 miljardin euron lisäys maksumäärärahoihin. Lisätarpeen todellinen määrä voidaan kuitenkin määrittää vasta, kun jäsenvaltiot ovat toimittaneet omat ennusteensa ERI-rahastoihin kuuluvien toimenpideohjelmien täytäntöönpanosta 31. heinäkuuta 2020 mennessä.

Vuoden 2025 lopussa maksattamattomia sitoumuksia ennustetaan olevan noin 292 miljardia euroa, mikä merkitsee 5 prosentin nimellismääräistä vähenemistä tarkastelun kohteina olleiden viiden vuoden aikana. Maksattamatta olevien sitoumusten määrän vuotuinen kehitys ei ole tasaista, vaan se vaihtelee sen mukaan, missä suhteessa vuotuiset maksut ovat vuotuisiin sitoumuksiin. Vuosien 2021–2027 monivuotista rahoituskehystä koskevan komission ehdotuksen perusteella maksujen enimmäismäärä vuosina 2021–2025 olisi hieman suurempi kuin sitoumusten enimmäismäärä. Tämä johtuu siitä, että maksuja nopeutetaan uuden ohjelmakauden ensimmäisinä vuosina osana EU:n talousarviosta annettavaa tukea covid-19:n vastatoimille. Maksutarpeiden ei odoteta vähenevän vuosina 2023–2025 ensisijaisesti kolmen tekijän yhteisvaikutuksesta: uusiin ohjelmiin sovelletaan yhteisiä säännöksiä koskevan asetuksen mukaisesti ensi kertaa automaattista sitoumusten vapauttamistavoitetta, vuosien 2014–2020 ERI-rahastojen viimeiseen maksuerään sovelletaan n + 3 -vapauttamistavoitetta ja ohjelmakausi päättyy. Maksujen määrä ylittänee kertomuksen kattamien viiden vuoden aikana sitoumusten määrän kaiken kaikkiaan noin 6,6 miljardilla eurolla. Kun otetaan huomioon myös kyseiselle kaudelle ennustetut vapautettavat sitoumukset, maksamatta olevien sitoumusten kasvusuuntaus kääntyisi näin ollen laskuun.

2.4. Tulot

EU:n talousarvio rahoitetaan omilla varoilla ja muilla tuloilla. Talousarvion rahoittamiseksi tarvittava omien varojen kokonaismäärä riippuu siitä, kuinka suurta osaa kokonaismenoista ei saada katettua muilla tuloilla. Näin ollen EU:n talousarviotuloja koskevat ennusteet vuosille 2021–2025 perustuvat periaatteeseen, jonka mukaan menojen on vastattava tuloja. Kokonaistulojen ja kokonaismenojen on siis oltava tasapainossa.

Erosopimuksen (V osa) mukaisesti Yhdistynyt kuningaskunta maksaa vuodesta 2021 alkaen EU:n talousarvioon rahoitusosuuden suhteessa vuosien 2014–2020 monivuotisen rahoituskehyksen maksamatta oleviin sitoumuksiin ja aiempiin rahoitusnäkymiin (vuoden 2020 lopussa maksamatta olevat sitoumukset) sekä eläkevastuisiin ja taloudellisen selvitysratkaisun muihin osiin. Yhdistyneen kuningaskunnan maksuosuuden on määrä vastata sen osuutta kyseisten vastuiden rahoituksesta. Maksuosuus sisällytetään EU:n talousarvion ”muihin tuloihin”, jotka eivät ole unionin omia varoja.

EU:n omien varojen kokonaismäärä ei saa minään vuonna olla suurempi kuin omien varojen enimmäismäärä. Komissio on ehdottanut tämän enimmäismäärän korottamista 1,40 prosenttiin suhteessa EU:n jäsenvaltioiden bruttokansantuloon 1. tammikuuta 2021 lähtien, jotta voidaan kattaa omien varojen nimellismäärän (enimmäismäärä on 1,20 % suhteessa unionin BKTL:oon) mekaaninen väheneminen, joka johtuu Yhdistyneen kuningaskunnan EU:sta eroamisesta ja covid-19-pandemian aiheuttamasta talouden taantumasta. Nykyistä enimmäismäärää sovelletaan, kunnes omia varoja koskeva päätös tulee voimaan.

Nimellismääräisesti 1,20 prosenttia EU:n bruttokansantulosta on 168 miljardia euroa vuonna 2021. Tätä tasoa käytettäessä omien varojen enimmäismäärän ja ehdotetun maksujen enimmäismäärän välille jäisi vain 2,4 miljardin liikkumavara. Monivuotisen rahoituskehyksen maksumäärärahojen enimmäismäärä ei oikeudellisista syistä voi olla suurempi kuin omien varojen enimmäismäärä, ja myös moitteettoman varainhoidon periaatteen mukaan on säilytettävä suojapuskuri. Komissio on ehdottanut, että omien varojen enimmäismäärä nostetaan seuraavaksi rahoituskaudeksi 1,40 prosenttiin suhteessa EU:n bruttokansantuloon, ja on tärkeää, että uusi omia varoja koskeva päätös tehdään ja jäsenvaltiot hyväksyvät sen valtiosääntöjensä asettamien vaatimusten mukaisesti vuoden 2020 loppuun mennessä. Vuoden 2021 maksujen enimmäismäärän on oltava nykyisten rajoitusten mukainen, kunnes uusi omien varojen enimmäismäärä tulee virallisesti voimaan.

Omien varojen todelliset tarpeet perustuvat kuitenkin suunniteltuihin maksuihin, joista on vähennetty odotettavissa olevat muut tulot. Ne eivät siis perustu monivuotisen rahoituskehyksen maksujen enimmäismäärään. Talousarvion rahoittamiseen vuonna 2021 tarvittavien omien varojen määrän arvioidaan olevan 155 miljardia euroa. Tällöin EU:n ehdollisten velkojen ja muiden ennakoimattomien tarpeiden kattamiseen jäisi tosiasiallinen 13 miljardin euron liikkumavara nykyisen omien varojen enimmäismäärän (1,20 % suhteessa bruttokansantuloon) alapuolelle.

3.Ennusteisiin liittyvät oletukset

3.1. Keskeisiin menoeriin liittyvät oletukset

3.1.1.Vuosien 2014–2020 ERI-rahastot ja koheesiopolitiikan rahastot vuosina 2021–2027

ERI-rahastoja koskevat vuosien 2014–2020 maksuennusteet perustuvat aiempiin kokemuksiin siitä, mikä on toimitettujen välimaksupyyntöjen prosenttiosuus kokonaismäärärahoista. Kunkin rahaston osalta käytetään omia maksuprofiileja. Lisäksi huomioon on otettu myös koronan vastatoimia koskevien ehdotusten vaikutus maksuihin (ks. 2.2 kohta Vuotta 2021 edeltäviin sitoumuksiin liittyvät maksut).